༄༅། ། ནཱ་རོ་མཁའ་སྤྱོད་མའི་སྒོ་ནས་བཀའ་བསྒོ་རྒྱས་པ་བྱེད་ཚུལ་དང་བཀའ་སྒོ་བསྡུས་པ་བཅས་བཞུགས་སོ། ། ན་མོ་གུ་རུ་བཛྲ་ཡོ་གི་ནི་ཡེ། རྡོ་རྗེ་རྣལ་འབྱོར་མའི་སྒོ་ནས་སློབ་མ་ལ་ཕན་གདགས་པར་འདོད་པས། སྐྱབས་སེམས་ཚད་མེད་སྔོན་དུ་བཏང་ལ། རང་ཉིད་རྡོ་རྗེ་རྣལ་འབྱོར་མའི་ང་རྒྱལ་དང་ལྡན་པས། སྭ་བྷཱ་ཝས་སྟོང་པར་སྦྱངས། སྟོང་པའི་ངང་ལས་སློབ་མ་འདི་ཉིད་ཀྱི་སྤྱི་བོར་པདྨ་དང་ཉི་མ་དང་འཇིགས་བྱེད་དང་དུས་མཚན་མནན་པའི་གདན་གྱི་སྟེང་དུ་རྗེ་བཙུན་རྡོ་རྗེ་རྣལ་འབྱོར་མ་སྐུ་མདོག་དམར་མོ་བསྐལ་པའི་མེ་ལྟ་བུའི་གཟི་བརྗིད་ཅན་ཞེས་པ་ནས་ཡེ་ཤེས་ཀྱི་མེ་འབར་བའི་དབུས་ན་བཞུགས་པ། དེའི་སྤྱི་བོར་ཨོཾ། མགྲིན་པར་ཨཱཿཐུགས་ཀར་ཧཱུཾ་གིས་མཚན་པར་གྱུར། ཐུགས་ཀའི་ཧཱུཾ་ལས་འོད་ཟེར་འཕྲོས་པས་ཡེ་ཤེས་པ་དང་དབང་གི་ལྷ་སྤྱན་དྲངས། ཛཿཧཱུཾ་བཾ་ཧོཿདམ་ཚིག་པ་དང་གཉིས་སུ་མེད་པར་གྱུར། དབང་ལྷས་དབང་བསྐུར་རྣམ་སྣང་གིས་དབུ་བརྒྱན་པར་གྱུར། ཨོཾ་བཛྲ་ཡོ་གི་ནི་ས་པ་རི་ཝཱ་ར་ཨརྒྷཾ་ནས་ཤཔྟའི་བར་མཆོད། དཔལ་ལྡན་རྡོ་རྗེ་མཁའ་འགྲོ་མ། ། ཞེས་སོགས་ཀྱིས་བསྟོད། རྩ་བ་དང་བརྒྱུད་པར་བཅས་པའི་དཔལ་ལྡན་བླ་མ་དམ་པ་རྣམས་ཀྱིས་བྱིན་གྱིས་རློབས་ཤིག། ཡི་དམ་དཀྱིལ་འཁོར་གྱི་ལྷ་ཚོགས་རྣམས་ཀྱི྾སངས་རྒྱས་དང་བྱང་ཆུབ་སེམས་དཔའ་རྣམས་ཀྱིས་྾དཔའ་བོ་མཁའ་འགྲོ་ཆོས་སྐྱོང་སྲུང་མ་རྣམས་ཀྱི྾ཁྱད་པར་དུ་ཡང་རྗེ་བཙུན་རྡོ་རྗེ་རྣལ་འབྱོར་མའི་ལྷ་ཚོགས་ཁྱེད་རྣམས་ལ་མཁྱེན་པའི་ཡེ་ཤེས། བརྩེ་བའི་ཐུགས་རྗེ། མཛད་པའི་འཕྲིན་ལས། སྐྱོབས་པའི་ནུས་པ་བསམ་གྱིས་མི་ཁྱབ་པ་མངའ་བ་ལགས་པས། བདག་གི་རྡོ་རྗེ་སློབ་མ་འདི་ཉིད་ལ་ཉིན་མཚན་དུས་དྲུག་ཏུ་གཡེལ་བ་མེད་པར་ཐུགས་རྗེས་གཟིགས་ནས་སློབ་མ་འདི་ཉིད་ཀྱི་ལུས་ཀྱི་ན་ཚ། སེམས་ཀྱི་སྡུག་བསྔལ། བསམ་པའི་བར་ཆད། ཆག་སྒོ་ཉམ་ང་། སྟེང་གདོན་གཟའ་དང་རྒྱུ་སྐར། བར་གདོན་བཙན་དང་རྒྱལ་འགོང་། འོག་གདོན་ཀླུ་དང་ས་བདག་ལ་སོགས་པ་ཕྱི་ནང་གི་ཉེར་འཚེ་མཐའ་དག་ལས་བསྲུང་བར་མཛོད། བསྐྱབ་པར་མཛོད། སྦ་བར་མཛོད། ཚེ་བསོད་དཔལ་འབྱོར་ལུང་རྟོགས་ཀྱི་ཡོན་ཏན་ཐམས་ཅད་གོང་ནས་གོང་དུ་འཕེལ་བ་དང་། མྱུར་དུ་མཁའ་སྤྱོད་ཆེན་པོའི་གནས་སུ་ཐུགས་རྗེའི་ཕྱག་གིས་འཁྲིད་པར་མཛད་དུ་གསོལ། བདུད་རྩི་འབེབས་སྦྱང་གི་དམིགས་པ་དང་བཅས་ཨོཾ་གསུམ་མ་ཅི་ནུས་བགྲངས་ལ། དེ་ལྟར་གསོལ་བ་བཏབ་པས་རྡོ་རྗེ་རྣལ་འབྱོར་མ་དགྱེས་བཞིན་དུ་སློབ་མའི་སྤྱི་བོ་ནས་ཞུགས་ཡི་དམ་གྱི་སྐུ་གསུང་ཐུགས་དང་སློབ་མའི་ལུས་ངག་ཡིད་གསུམ་དབྱེར་མེད་རོ་གཅིག་ཏུ་གྱུར་པའི་གནས་རྣམས་སུ་ཟླ་བའི་དཀྱིལ་འཁོར་གྱི་སྟེང་དུ་ལྟེ་བར་ཨོཾ་བཾ་དམར་པོ་རྡོ་རྗེ་ཕག་མོ། ། ཞེས་སོགས་གོ་ཆ་བགོས་ལ་ཕྱོགས་གཡོན་སྐོར་དང་མཚམས་གཡས་སྐོར་དུ་སེ་གོལ་གཏོགས་པ་དང་བཅས་ཞལ་བཞི་པའི་སྔགས་ཚར་གཉིས་བརྗོད་ཅིང་ཚམས་རྔམས་སྔགས་ཀྱི་བསྲུང་བ་བྱ། རྒྱལ་བ་སྲས་བཅས་བདེན་པའི་བྱིན་རླབས་དང་། ། རྗེ་བཙུན་མཁའ་སྤྱོད་དབང་མོའི་བྱིན་རླབས་ཀྱིས། ། འགྲོ་བ་འདི་དག་བདག་གིས་བསྲུངས་ཟིན་གྱི། ། འདི་ལ་སུས་ཀྱང་གནོད་པ་མ་བྱེད་ཅིག། ཨོཾ་བཛྲ་རཀྵ་རཀྵ་སྭཱཧཱ་ཞེས་བརྗོད་ཅིང་། རྒྱས་པར་སྤྲོ་ན་སློབ་མ་ལ་མེ་ཏོག་འཐོར་ཞིང་། ཕུན་ཚོགས་དགེ་ལེགས་ཀུན་གྱི་དཔལ་མངའ་བ། ། ཞེས་སོགས་ཤིས་བརྗོད་བྱའོ། ། ཚུལ་འདི་ཡང་ཚེ་གཅིག་ཉིད་ལ་འཇའ་ལུས་རྡོ་རྗེའི་སྐུ་བརྙེས་པའི་གྲུབ་དབང་འཕྲིན་ལས་རྒྱ་མཚོའི་སློབ་མའི་ཁྱུ་རྒྱན་ཆོས་སྐྱབས་དེས་ཡན་ཆིའི་སྤྲུལ་པའི་སྐུ་རིན་པོ་ཆེ་ནས་བསྐུལ་མ་མཛད་བཞིན་དགེ་སློང་བློ་བཟང་ཆོས་ཀྱི་ཉི་མས་བྲིས་པའོ། ། ། ། ༈ནཱ་རོ་མཁའ་སྤྱོད་ཀྱི་བཀའ་བསྒོ་བྱ་ཚུལ་བཞུགས་སོ། ། ན་མོ་བཛྲ་ཝ་ར་ཧི། རྗེ་བཙུན་རྡོ་རྗེ་རྣལ་འབྱོར་མའི་སྒོ་ནས་བྱིན་རླབས་བྱ་ཚུལ་ནི། རང་ཉིད་རྗེ་བཙུན་རྡོ་རྗེ་རྣལ་འབྱོར་མའི་སྐུར་གྱུར། ཕཻཾ། རང་གི་ཐུགས་ཀའི་བཾ་ཡིག་ལས་འོད་ཟེར་འཕྲོས། འོག་མིན་ནས་རྗེ་བཙུན་རྡོ་རྗེ་རྣལ་འབྱོར་མ་ལ་ཕྱོགས་བཅུའི་དཔའ་བོ་དང་རྣལ་འབྱོར་མ་ཐམས་ཅད་ཀྱིས་བསྐོར་བ་སྤྱན་དྲངས། སློབ་མ་རྣམས་ཀྱི་སྤྱི་བོར་བཞུགས་པར་གྱུར། བཛྲ་ཡོ་གི་ནི་ས་བ་རི་ཝཱ་ར་ཨརྒྷཾ་སོགས་ཀྱིས་མཆོད། སྔགས་དེ་ལ་འབྲུ་གསུམ་བཏགས་པས་ནང་མཆོད་ཀྱང་ཕུལ། དཔལ་ལྡན་རྡོ་རྗེ་མཁའ་འགྲོ་མ། ། ཞེས་སོགས་ཀྱིས་བསྟོད། རྩ་བ་དང་བརྒྱུད་པར་བཅས་པའི་དཔལ་ལྡན་བླ་མ་དམ་པ་རྣམས་ཀྱིས་བྱིན་གྱིས་རློབས་ཤིག། ཡི་དམ་དཀྱིལ་འཁོར་གྱི་ལྷ་ཚོགས་རྣམས་ཀྱིས་྾དཔའ་བོ་མཁའ་འགྲོ་ཆོས་སྐྱོང་སྲུང་མ་རྣམས་ཀྱིས་྾ཁྱད་པར་དུ་རྗེ་བཙུན་རྡོ་རྗེ་རྣལ་འབྱོར་མའི་ལྷ་ཚོགས་ཁྱེད་རྣམས་ལ་མཁྱེན་པའི་ཡེ་ཤེས། བརྩེ་བའི་ཐུགས་རྗེ། མཛད་པའི་འཕྲིན་ལས། སྐྱོབ་པའི་ནུས་པ་བསམ་གྱིས་མི་ཁྱབ་པ་མངའ་བ་ལགས་པས་སློབ་མ་འདི་རྣམས་ཀྱི་ལུས་ཀྱི་ན་ཚ། སེམས་ཀྱི་སྡུག་བསྔལ། བསམ་པའི་བར་ཆོད། ཆག་སྒོ་ཉམ་ང་། ཕྱི་ནང་གི་གནོད་འཚེ་ཐམས་ཅད་ལས་བསྲུང་བར་མཛོད། བསྐྱབ་པར་མཛོད། སྦ་བར་མཛོད། ཚེ་དང་བསོད་ནམས་ལོངས་སྤྱོད་ལུང་རྟོགས་ཀྱི་ཡོན་ཏན་ཐམས་ཅད་གོང་ནས་གོང་དུ་འཕེལ་ཞིང་རྒྱས་པར་མཛོད་ཅིག། མདོར་ན་མཆོག་དང་ཐུན་མོང་གི་དངོས་གྲུབ་མ་ལུས་པ་སྩོལ་བར་མཛོད་ཅིག། དེ་ལྟར་གསོལ་བ་བཏབ་པས་རྗེ་བཙུན་མའི་སྐུ་ལས་བདུད་རྩིའི་རྒྱུན་བབས། སློབ་མ་རྣམས་ཀྱི་ལུས་ཀྱི་ནང་ཐམས་ཅད་གང་བས། ནད་གདོན་སྡིག་སྒྲིབ་ཐམས་ཅད་བྱང་ཞིང་དག། ཚེ་བསོད་ལེགས་ཚོགས་ཐམས་ཅད་གོང་ནས་གོང་དུ་འཕེལ་ཞིང་རྒྱས་པར་གྱུར། ཨོཾ་གསུམ་མ་ཅི་འགྲུབ་བཟླས། རྡོ་རྗེ་རྣལ་འབྱོར་མ་འོད་དུ་ཞུ་ནས་སློབ་མ་རྣམས་ཀྱི་སྤྱི་བོ་ནས་ཐིམ་པས་སློབ་མ་རྣམས་རྗེ་བཙུན་རྡོ་རྗེ་རྣལ་འབྱོར་མའི་སྐུར་གྱུར་པའི་གནས་རྣམས་སུ་ཟླ་བའི་དཀྱིལའ་ཁོར་གྱི་སྟེང་དུ་ལྟེ་བར་ཨོཾ་བཾ་དམར་པོ་རྡོ་རྗེ་ཕག་མོ་ཞེས་པ་ནས་ཕཊ་ཕཊ་དུད་ཀ་ཙཎྜི་ཀའི་ངོ་བོ་རྣམས་སུ་གྱུར། ལག་པ་གཡོན་པས་ཕྱོགས་གཡོན་སྐོར་དང་། མཚམས་གཡས་སྐོར་དུ་སེ་གོལ་གཏོགས་པ་དང་བཅས། ཨོཾ་སུམྦྷ་ནི་ཞེས་སོགས་ཚར་གཉིས་བརྗོད། རྒྱལ་བ་སྲས་བཅས་བདེན་པའི་བྱིན་རླབས་དང་། ། རྡོ་རྗེ་རྣལ་འབྱོར་མ་ཡི་མཐུ་སྟོབས་ཀྱིས། ། འགྲོ་བ་འདི་དག་བདག་གིས་བསྲུངས་ཟིན་པས། ། འདི་ལ་སུས་ཀྱང་གནོད་པར་མ་བྱེད་ཅིག། ཨོཾ་བཛྲ་རཀྵ་རཀྵ་སྭཱཧཱ། ཞེས་བརྗོད། འདི་ལས་རྒྱས་པར་བྱེད་འདོད་ན། སློབ་མའི་སྤྱི་བོར་བཾ་ཡིག་ལས་དམ་ཚིག་པ་བསྐྱེད་པ་དང་། ཡེ་ཤེས་པ་དགུག་གཞུག། དབང་བསྐུར་རྒྱས་གདབ་རྣམས་འདིའི་མདུན་བསྐྱེད་ཀྱི་སྐབས་ལྟར་བྱས་ལ། བསྡུས་པ་ལ་མོས་ན། འདོད་གསོལ་གྱི་ཚིག་ཉུང་དུ་བཏང་ལ་བདུད་རྩི་འབེབས་སྦྱངས་སོགས་བཞག་པས་དོན་འགྲུབ་ཅིང་། འདོད་གསོལ་དམིགས་བསལ་བ་འཇུག་ལུགས་དང་། སློབ་མ་གཅིག་དང་མང་པོ་ལ་ཚིག་བསྒྱུར་བྱེད་ལུགས་སོགས་རིགས་པའི་འཕྲུལ་གྱིས་ཤེས་པར་བྱའོ། ། ཤིན་ཏུ་བྲེལ་དུས། རང་ཉིད་རྡོ་རྗེ་རྣལ་འབྱོར་མའི་ང་རྒྱལ་དང་ལྡན་པས། སློབ་མ་རྗེ་བཙུན་རྡོ་རྗེ་རྣལ་འབྱོར་མར་གསལ་བའི་གནས་རྣམས་སུ་ཟླ་བའི་དཀྱིལ་འཁོར་གྱི་སྟེང་དུ། ཨོཾ་བཾ། ཧཾ་ཡོཾ། ཧྲིཾ་མོཾ། ཧྲིཾ་ཧྲིཾ། ཧཱུཾ་ཧཱུཾ། ཕཊ་ཕཊ་རྣམས་ཀྱིས་མཚན་པར་གྱུར་པར་བསམ་ལ། ཕྱོགས་གཡོན་སྐོར་དུ་སེ་གོལ་གཏོགས་པ་དང་བཅས། སུམྦྷ་ནི་བརྗོད་པས་ཀྱང་རུང་ལ། དམིགས་པའི་ཞིབ་ཆ་བསྲུང་འཁོར་གྱི་སྐབས་ལྟར་བྱའོ། ། ཞེས་རྗེ་བཙུན་རྡོ་རྗེ་རྣལ་འབྱོར་མ་ནཱ་རོ་མཁའ་སྤྱོད་མའི་སྒོ་ནས་བཀའ་བསྒོ་ཞེས་གྲགས་པའི་བྱིན་རླབས་བྱེད་ཚུལ་འདི་ནི་རང་གི་སློབ་མ་ཨུ་རད་པ་ཆོས་སྐྱབས་སྐུ་སྐྱེས་ཀྱིས་བསྐུལ་བ་ལྟར། བཙུན་གཟུགས་བློ་བཟང་ཆོས་ཀྱི་ཉི་མས་ཞཻ་ཧོའུ་ཞེས་བྱ་བའི་གནས་སུ་བྲིས་པའོ། ། ། །